Drawwer sterf ná motor hom trefInligting oor die voorval en foto’s van die man se besittings is sedert Woensdag op sosialemediaplatorms versprei om die man se familie te probeer opspoor (Foto: Concerned Citizens South Africa, Facebook) ’n Drawwer wat Woensdagmiddag deur ’n voertuig in Pretoria getref is, het ’n dag later in die hospitaal aan sy beserings beswyk. Die man kon sedertdien nog nie geïdentifiseer word nie omdat hy geen identifikasie by hom gehad het nie. Die voorval het omstreeks 17:00 op die Solomon Mahlangu-rylaan tussen Old Farm- en Petrick-weg in Faerie Glen plaasgevind. Volgens Casper Visser, woordvoerder van Volunteer Emergency Medical Response Unit (VEMRU), het die drawwer, ŉ wit man in sy 40’s, ernstige kopbeserings opgedoen en is per ambulans na die Steve Biko-hospitaal geneem. Die horlosie wat op die toneel gevind is – waarop inligting moontlik kon wees – is tydens die ongeluk beskadig (Foto: Concerned Citizens South Africa, Facebook) Die man het Donderdag in die hospitaal aan sy beserings beswyk. Inligting oor die voorval en foto’s van die man se horlosie, tekkies en sleutels is sedert Woensdag op sosialemediaplatorms versprei om die man se familie te probeer opspoor. Die man kon teen Donderdag nog nie geïdentifiseer word nie omdat hy nie ’n selfoon of enige vorm van identiteit by hom gehad het nie. Die horlosie wat op die toneel gevind is – waarop inligting moontlik kon wees – is tydens die ongeluk beskadig. “Iemand het my Vrydagoggend geskakel en beweer dat hulle familie van die drawwer is, maar dit moet nog bevestig word,” het Visser gesê. Maroela Media het navraag oor die voorval aan die polisie gerig, maar wag nog vir terugvoer.